Ambasadorica Power: Rusija ne može uložiti veto na istinu!
Današnje negiranje genocida od strane Rusije je mrlja na obrazu Vijeća Sigurnosti, kazala je američka ambasadorica u UN-u
Rusija je uložila veto na današnju rezoluciju Vijeća Sigurnosti UN-a, kojoj je cilj bio svjetska osuda masakra u Srebrenici u julu 1995 - kao čina genocida počinjenog protiv bosanskih Muslimana. U vijeću Sigurnosti za rezoluciju je glasalo 10 članica, Rusija je glasala protiv, dok su Kina, Angola, Nigerija i Venezuela, bile uzdržane. Britanski ambasador u UN-u, Peter Wilson, je izjavio da je njegova zemlja zgrožena ruskim vetom. Ranije su Rusija, Srbija i Republika Srpska , nazvale Rezoluciju činom koji unosi podjele. Ambasadorica Sjedinjenih Država u UN-u, Samantha Power, je tokom obraćanja Vijeću Sigurnosti, izmedju ostaloga upitala zašto bi Rusija glasala tako da negira priznanje genocida u Srebrenici? Ona je naglasila da je današnji glas u najmoćnijem tijelu Svjetske Organizacije izuzetno važan, posebno za obitelji ubijenih, te da je ruski veto teška rana za njih, kao i mrlja na obrazu Vijeća Sigurnosti. Bol i istina majke koju sam upoznala, a koja je pokopala četvoricu sinova, i do prije nekoliko godina tragala za ostacima petoga, dakle, na njenu bol, i njenu potragu za istinom je danas Rusija uložila veto, rekla je ambasadorica Power,ne propustivši da podsjeti da je predsjednik Republike Srpske, Milorad Dodik, prošli mjesec genocid u Srebrenici nazvao najvećom izmišljotinom 20. vijeka. Ambasadorica Power nam je dala kraći intervju po izlasku iz sale Vijeća Sigurnosti, kada je kazala: Na pitanje šta se očekuje nakon današnjeg razvoja dogadjaja, američka ambasadorica u UN-u je odgovorila: Grupa za zaštitu ljudskih prava , Amnesty International je ruski veto nazvala uvredom porodicama stradalih, dodajući kako će ovo dodatno ometati napore koji se ulažu u cilju izmirenja medju ljudima u BiH. 20 godina nakon zločina, nesposobnost Vijeća Sigurnosti UN-a da prizna ubistva kao čin genocida direktna je uvreda mrtvih, rekao je John Dalhuisen, direktor za Evropu i Centralnu Aziju pri Amnesty International-u.